**נפגשנו כך**

**סיפורה של האימפריה המצרית** החל סביב 3150 לפסה"נ. פרעה **נערמר** איחד את שבטי מצרים לכלל ממלכה אחת ומזמן זה ולאורך כ-3500 שנה ידעה האימפריה המצרית תקופות **פריחה ושפל** תחת שושלות של **פרעונים** רבים.

ה**קשר** של המצרים עם כנען היה **אמיץ** וראשיתו (סביב 3500 לפסה"נ) בקשרי מסחר שנמשכו עד תחילת תקופת שפל במצרים (סביב 2200 לפסה"נ). **חולשתה** של מצרים מחד והתחזקותן של הערים הכנעניות מאידך עוררו במצרים **אימה** מפני הכנענים, וכתבי מארות – **קללות** נגד ערים כנעניות – נכתבו על קערות ועל פסלונים שנופצו ב**טקס מאגי**. חששם של המצרים היה מוצדק. סביב 1700 לפסה"נ **השתלטו** על אזור הדלתא של הנילוס, **כנענים** שישבו שם, וכוננו ממלכה. כנענים אלו (**חיקסוס** ביוונית), שנחשבו פרעונים, חידשו ביתר שאת את קשרי המסחר עם כנען.

לאחר כ-150 שנה של שליטה בצפון מצרים, **גירש** פרעה יעחמס את החיקסוס, **ופלש לכנען**. פלישה זו התחילה תקופה שבה הגיעה האימפריה המצרית לשיאה ושנמשכה כ-400 שנה.

כנען הפכה לחלק מהאימפריה המצרית, ו**מושלים וחילות צבא** ישבו בארץ.

העניין של מצרים בכנען נבע ממספר גורמים: **למנוע** השתלטות חוזרת של הכנענים על צפון מצרים, הרצון **ליצור חיץ** בין האימפריות הצפוניות לכנען (מיתני, חת) לבין מצרים, והרצון **לנצל** את הכלכלה של כנען – התוצרת החקלאית והמסחר.

סביב 1200 לפסה"נ חלו **תמורות** במזרח התיכון, שהביאו ל**התמוטטות** ולהיחלשות האימפריות במרחב. ערים רבות בכנען נהרסו ומצרים נחלשה, אך המשיכה לשמור על רוב מעוזיה בכנען עד ימיו של רעמסס ה-VI (1130 לפסה"נ).

גם לאחר **נסיגתה של מצרים** מכנען ניסו הפרעונים להתערב בענייניה הפנימיים. הידוע מכל היה פרעה **שישק** שניסה לכרות ברית עם המלך **ירבעם** (ממלכת ישראל) נגד המלך **רחבעם** (ממלכת יהודה).

לבסוף יצא שישק למסע מלחמה (925 לפסה"נ) שתכליתו העיקרית הייתה להשתלט שוב על דרכי המסחר בארץ. למרות ניצחונותיו המרובים הוא לא הצליח להחזיר את כנען לשליטתו.

**החברה המצרית**

 **ממושבות סוחרים** באלף השלישי לפסה"נ **לחילות מצב**, מאמצע האלף השני ועד סופו, רוב המצרים שישבו בכנען היו סוחרים, חיילים, פקידים ומושלים.

המצרים שישבו בכנען היו חלק מ**ההיררכיה** של החברה המצרית בכללותה. חברה זו הורכבה משליט יחיד – **פרעה** – שמלך על כל מצרים ותחתיו היו מושלים, פקידים ומפקדים. משכך היו המצרים בכנען עושי דברו של פרעה **כפופים לו**.

המצרים **התגוררו** במאחזים ובמעוזים בינות ובתוך היישובים הכנעניים, וכנראה שגם **נישאו** עם הנשים הכנעניות. נסיבות אלו הביאו להשפעות תרבותיות נרחבות והדדיות בין **שני העמים**.

עם זאת, ראו המצרים את עצמם **נזר הבריאה** ואת העמים סביבם נחותים להם.

מלכי כנען פנו לפרעה **כעבדים לאדונם**, וזרים שישבו במצרים נחשבו כהפרעה לסדר הקיום הנכון.

למרות זאת יש עדויות לכנענים ששירתו במנגנון **הממשל המצרי**, וחילופי מתנות בין הפרעונים לבין מלכים כנעניים שימשו אסטרטגיה דיפלומטית מקובלת.

**חוק וסדר**

 האימפריה המצרית הנהיגה **שיטות מנהל** בכנען שנועדו לחזק את ה**שליטה** במלכי הערים הכנעניות ולהבטיח את **זרימת המיסים** למצרים. המיסים כללו בעיקר **תוצרת חקלאית, בקר ועובדי כפייה**. השליטים הכנעניים נדרשו אף לצייד את חילות פרעה בדרכן לדיכוי מרידות.

את צורת המנהל בכנען קבע פרעה **תחותימס ה-III** לאחר דיכוי מרידה מרכזית של מלכי כנען.

כנען חולקה לשלושה **מחוזות**: עזה, כומידי (לבנון) וסומור (סוריה). **מעוזים ומרכזי מנהל** שישבו בהם מושלים מצריים, הוקמו על הדרכים, בנמלים ובתוך הערים הכנעניות. במעוזים היו מחסנים גדולים שריכזו מיסים וסיפקו את צרכיהם של אנשי פרעה שעברו בכנען.

כדי להבטיח את **נאמנותם** של המלכים הכנעניים נלקחו בניהם להתחנך בחצר המלוכה במצרים, שם שימשו **בני ערובה**, וכשחזרו למלוך על עריהם היו נאמנים לפרעה.

ב**ארכיון ממלכתי**, שהתגלה בעיר אל-עמרנה במצרים, נמצאו כ-150 תעודות מדרום כנען רבתי **ממלכי כנען לפרעה**. מהתעודות עולה כי פרעה נקרא להשליט סדר בערים סוררות ולפתור בעיות בין שליטי הערים הכנעניות.

למרות זאת ניהלו השליטים את ענייניהם הפנימיים בצורה עצמאית, כל עוד שמרו על **נאמנות** ושלחו את **מסיהם למצרים**.

**קלה על כלכלה**

עם התגבשות הממלכה המצרית, בסוף האלף הרביעי לפסה"נ, ייסדו המצרים **מערך** שהסדיר את ה**סחר** בין כנען למצרים.

אופיו של ה**מסחר** המצרי היה **ממלכתי**, ותחנות מסחר מצריות (כגון, עין הבשור, תל עירני ואזור) הוקמו כדי להסדיר יבוא שמן זית, יין ונחושת **לאליטה המצרית**.

ה**סחורות** הועברו על גבי חמורים ונעו בדרך החוף שעברה גם לאורך **חופי סיני** – דרך הורוס. סביב 3000 לפסה"נ, עם התפתחות ה**שיט** שאפשר הובלת עצים מגבל (לבנון), הוסט הסחר לצפון כנען ותחנות אלו ננטשו.

 השתלטות החיקסוס (הכנענים) על הדלתא של הנילוס (סביב 1700 לפסה"נ) הביאה לחידוש הסחר עם **ערי נמל** כנעניות, כגון: אשקלון ויפו.

המעוזים המצרים שנועדו לשלוט בכנען נבנו סמוך ל**דרכי המסחר** הראשיות (תל מור, אפק, בית שאן, ויפו), ואפשרו מעבר בטוח לסוחרים ביבשה ובים.

במשך 400 שנה **הועברו** תוצרת חקלאית ועץ מכנען, נחושת מקפריסין, כסף מאשור ובדיל מאפגניסטן דרך כנען **למחסני פרעה** במצרים. כלי חרס מיוון, מקפריסין ומאנטוליה, כמו גם תמרוקים, עברו גם הם במעוזים המצריים שבנמלי הארץ.

בתמורה **ייצאה** מצרים **מותרות**, כגון זהב, חפצי נוי מפיאנס, סרפנטין, גרניט, בהט, שנהב, תכשיטים, בשמים ומשחות.

עניינם של המצרים בכנען כלל גם את **מכרות הנחושת** בתמנע. מסוף המאה הי"ד לפסה"נ ועד לאמצע המאה הי"ב לפסה"נ הפעילו נוודי המדבר את מכרות הנחושת תחת פיקוח מצרי, ושלחו נחושת למצרים.

עם **קריסת המעצמות** האזוריות, חלה ירידה תלולה בהיקף הסחר סביב הים התיכון. למרות זאת ניסו הפרעונים להמשיך ולהחזיק במעוזים על דרכי המסחר בכנען עד שנסוגו חזרה למצרים בסוף המאה הי"ב לפסה"נ.

**החיים הטובים**

המושלים המצריים בכנען גרו ב**בתי מידות** ושורתו בידי משרתים ועבדים.

 כבניה של האימפריה הגדולה והעשירה הקפידו לקשט את בתיהם ולהשתמש ב**חפצי יוקרה** ובמנעמים שהורגלו להם.

למרות שישבו בתוך אוכלוסייה כנענית, רוב החפצים שנמצאו בבתיהם יובאו ממצרים. כשלא יכלו לייבא, הכשירו המצרים אומנים מקומיים לייצר חפצים בסגנון מצרי.

המצרים הקפידו ל**התבשם** ולהתאפר, שיחקו במשחקים שהכירו מביתם ובנוסף ל**יין** שתו את **בירה** החביבה עליהם ממצרים.

**ערים בצורות ולוחמים עזים**

**רצף של מעוזים** שימשו את המטות המִנהליים והצבאיים בכנען. לאחר כיבושיו של תחותימס ה-III הורחבו המאחזים המצריים אל אשדוד (תל מור), יפו, אפק, לכיש, ובית שאן.

המעוזים הוקמו בתוך הערים הכנעניות ולאורך דרכי המסחר במרחק יום הליכה זה מזה, ושימשו לחנייה עבור **גייסות וסוחרים** ולריכוז **מיסים**. המעוזים עצמם לא הוקפו חומה, כנראה בשל שליטתה החזקה של מצרים באזור.

ב**בסיס הצבאי** הוצב **חיל מצב** שפעל להשלטת סדר בדרכים ולהתמודדות עם שבטי נוודים שהתנכלו לסוחרים ולערים.

בעת **מרידות** של מלכי כנען, או של שבטים שחיל המצב לא הצליח לטפל בהם, נשלחו **גייסות** ממצרים לדיכוי המרידה.

אחת מהמרידות הגדולות ביותר הייתה בימי פרעה תחותימס ה-III. **מלך קדש** כינס במגידו **ברית ערים** כנעניות נגד מצרים. בקרב שנערך במגידו מחץ **תחותימס** את המתנגדים. בתיעוד נצחונו מציין פרעה רשימה של ערים שניצח כמו גם ערים שציידו את חילו בדרכו.

**הצבא המצרי** הורכב מחיל **רגלים** וממרכבות. **המרכבה**, כמו גם חרב המגל, הוצגו לראשונה למצרים בידי הכנענים (החיקסוס).

המצרים הכניסו לצבאם **שכירי חרב**, כגון **פלשתים** ו**נובים**, שהתמחו בשיטות לחימה ייחודיות. כלי הנשק הנפוצים היו חרב המגל, הקשת והגרזן, ולהגנה: מגן עור ושריון קשקשים.

**אלוהים אדירים**

**ריבוי אלים** היה המאפיין של הדת המצרית, כמו גם של שכנותיה. חשיפה לאלוהויות כנעניות ומצריות הייתה נחלתם של שני העמים.

בזמן התיישבות הכנענים (חקסוס) בצפון מצרים ושלטונם אימצו אלו את האל המצרי **סת** – מייצגם של העמים הזרים – וזיהו אותו עם ה**בעל**. האלה המצרית **חתחור**, המגלמת בתוכה את כל היבטי הנשיות, נערצה גם היא בכנען וזוהתה עם **בעלת**. קמעות של האל הקדום **בס**, מגן הילדים, נמצאו באתרים רבים.

אך דווקא המצרים נטו יותר **לאמץ אלים** כנעניים לחיקם. מגמה זו התחזקה עם כיבוש כנען. המצרים בנו לאלים הכנעניים מקדשים, ופרעונים כינו עצמם בשמותיהם כגון: תות אנח אמון – 'אהוב **חורון**' ורעמסס השני – 'מטיל אימתו כמו **בעל** על הארצות הזרות'.

 להבדיל מהכנענים שאימצו את ה**פן הנשי** של חתחור, נטו המצרים לאמץ את ה**פן הלוחמני** של האלים הכנעניים, ואלו הופיעו אוחזים בכלי נשק, מוכנים להגן על פרעה.

עם נסיגתה של האימפריה המצרית מכנען, **סר חינם** של האלים הכנעניים והם נעלמו מהמקורות הכתובים. סת, שהיה האל האהוב על רעמסס השני, הפך למוקצה ולאויב האלים.

בין כל האלים והאלות המצריים והכנעניים זרח סביב 1400 לפסה"נ שלטונו של האל אתון. פרעה אח'נאתון הגה **רפורמה דתית** והפך את האל אתון – גלגל החמה – ל**אל יחיד**. לאחר מותו בוטלו הרפורמות הדתיות.

**אצלי בבית**

המבנים בהם התגוררו המצרים בכנען היו דומים בתכניתם ובמסורת בנייתם ל**בתי המגורים** במצרים. לרוב נבנו הבתים ללא יסודות אבן, מלבני בוץ גדולות שאינן צרופות.

**בתי המושל** היו רבועים, כניסתם נבנתה באחת מפינות הבית עם סף, מזוזות ומשקוף מאבן. כן הייתה לבתים חצר פנימית מוקפת חדרים, שלעיתים הייתה מקורה. לרוב הייתה למבנה קומה שנייה.

**כלי הבית** בסגנון מצרי שנמצאו במבנים מעידים כי המצרים העדיפו לדבוק באורח חייהם בהתנהלות חיי היום יום. בבתיהם נמצאו גם כלים כנעניים, שכנראה השתייכו לעובדים מבין האוכלוסייה המקומית, או ל**נשים כנעניות** שהם נישאו אליהן.

**מה באופנה FASHION**

לרוב לבושם של המצרים היה מ**פשתן לבן**. האצולה לבשה **שמלות** ו**חצאיות** קפלים, הגברים לבשו חצאיות והנשים שמלות ארוכות. **תכשיטים** היו חלק נכבד ממראהו של המצרי והעידו על מעמדו ועל אמונתו. ענקים ורבידים היו עשויים מחרוזים ונטיפות. אלו שיקפו את העולם התרבותי והרוחני המצרי, ו**הגנו והעצימו** את העונד אותם. המצרים נהגו **לגלח** את פניהם ולחבוש **פאות**, שעוטרו לעיתים קרובות בנזרים.

הפרעונים נהגו לחבוש **קובע**. צורת הקובע וצבעיו העידו על מעמדו של הפרעה ועל תפקידו.

 נוסף ללבוש נהגו המצרים למשוך את עיניהם ב**כחל** שנמרח על מתאר העין והריסים. מנהג זה, שהחל סביב 4000 לפסה"נ, שימש ליופי **ולהגנת העין** מבוהק המדבר.

**העיקר הבריאות**

**הרופאים המצריים** התבלטו מעל לרוב הרופאים בתרבויות השכנות. כמו שכניהם שילבו המצרים **לחשים** כחלק מאמצעי הריפוי, אך הרפואה בכללותה לא הייתה עניין פולחני והמרפאים לא היו כוהנים.

 במוסד הנקרא 'בית החיים' למדו הרופאים **אנטומיה** ודרכי ריפוי מתוך פפירוסים, שחלקם נכתבו כבר ב-3400 לפסה"נ. הפפירוסים מתבססים על פרקטיקה רפואית של **אבחון**, ניסיון ותצפיות.

**פרקטיקה** זו הייתה ליסודות הרפואה המערבית שפיתח היפוקרטס היווני.

הרופאים גם עסקו ב**התמחויות**, כגון עיניים, שיניים, ניתוחים, וחניטה, והשתמשו בשיטות טיפול מגוונות: חבישות עם משחות למניעת זיהומים, מתן סמים לשיכוך כאבים, ניתוחים, איחוי שברים, טיפול במחלות נפש ואף הקלה על ייסורי גוססים.

 המצרים נקטו גם ב**רפואה מונעת** כגון: אכילת שום ובצל, מריחת כחל נגד זיהומי עיניים ומניעת הריון.

כיוון שהתגוננות בפני **כוחות אפלים** ושדים הייתה חלק מתהליך ההבראה והמניעה, השתמשו המצרים ב**קמעות** שנועדו להגן על בעליהם ולהילחם בכוחות האופל.

**נוחו בשלום REST IN PEACE**

עולם **החיים והמוות** של המצרים היה מורכב ביותר.

לאדם, בחייו ובמותו, היו **שלוש נשמות**. הבא – מהות האדם, נפש; הקא – כוח החיות; איחוד הבא והקא **בעולם הבא** נקרא אח. כדי להבטיח חיי נצח לאחר המוות ננקטו שלל טקסים ואמצעים כדי לאחד את הקא והבא.

**חניטת הגוף** וקבורה בארונות נעשתה כדי לאפשר את **תחיית הגוף**. המצרים האמינו שהקא מחוזק בעזרת מזון ולכן קיבלו המתים מנחת מזון שמטיבה כוח מחייה ומכילה את נשמת הקא. **אסטלות קבורה** עם **שולחן מנחות** הונחו במקדשים ובחזית הקברים כדי להבטיח הספקה נצחית מהאלים.

בכדי להגיע לעולם הנצח היה על המת לערוך **מסע מסוכן** בעולם הבא, שבסופו נשקל ליבו כנגד נוצה המסמלת את אלת הצדק והאמת – מאעת. כדי להתגבר על הסכנות במסעו צויד המת ב**לחשים** ובקמעות.

לעיתים נקבר המת עם צלמית אושבתי שתפקידה היה לשרת, או לעשות עבודות קשות אם המת ייקרא לעשותן בעולם הבא.

בארץ נמצאו **ארונות קבורה** דמויי אדם ללא מומיות. ארונות דמויי אדם אופייניים לתרבות המצרית, אך ייתכן שהאליטה הכנענית חיקתה את סגנון הקבורה של אדוניה.

 לא נחפרו בארץ **אחוזות קבורה** האופייניות לאליטה המצרית. סביר להניח שהמצרים שמתו בכנען נקברו בקברים חפורים בקרקע, או שגופותיהם הובאו למצרים.